## Odluka o uvjetima i načinu obavljanja platnog prometa s inozemstvom

### NN 88/2005 (20.7.2005.), Odluka o uvjetima i načinu obavljanja platnog prometa s inozemstvom

# HRVATSKA NARODNA BANKA

**1750**

Na temelju članka 38. stavka 3. pod I) Zakona o
Hrvatskoj narodnoj banci (»Narodne novine«, br.
36/2001.) i članka 32. Zakona o deviznom poslovanju (»Narodne novine«, br. 96/2003.) Savjet Hrvatske narodne banke na sjednici
održanoj 13. srpnja 2005. donio je

## ODLUKU

### O UVJETIMA I NAČINU OBAVLJANJA PLATNOG PROMETA S INOZEMSTVOM

OPĆE ODREDBE

I.

Ovom se odlukom određuju uvjeti i način
obavljanja platnog prometa između rezidenata i nerezidenata,
platnog prometa preko računa nerezidenata u bankama
sa sjedištem u Republici Hrvatskoj, bez obzira na to obavlja li se plaćanje ili
prijenos u stranoj valuti ili u kunama, te plaćanja i prijenosa stranih
sredstava plaćanja između računa rezidenata.

II.

Platni promet s inozemstvom obavlja se preko
računa banaka u inozemstvu i u Republici Hrvatskoj te preko računa stranih
banaka i drugih nerezidenata u bankama u Republici
Hrvatskoj.

III.

Za potrebe ove odluke koriste se sljedeće
definicije:

1. Platni promet s inozemstvom – naplate,
plaćanja i prijenosi  s osnove tekućih i kapitalnih poslova u stranim
sredstvima plaćanja i u kunama između rezidenata i nerezidenata;

2. Banka – financijska institucija koja ima
odobrenje za rad od Hrvatske narodne banke i odobrenje za obavljanje poslova
uređenih Zakonom o deviznom poslovanju, banka nerezident
koja je na osnovi Zakona o bankama ovlaštena neposredno pružati bankovne usluge
na teritoriju Republike Hrvatske, Hrvatska banka za obnovu i razvitak te
Hrvatska narodna banka;

3. Posrednička banka – banka koja nije ni banka
nalogodavca niti banka korisnika naplate, a koja sudjeluje u izvršenju platnog
prometa s inozemstvom;

4. Transakcija manjeg iznosa – označava naplatu,
plaćanje ili prijenos novčanih sredstava u države članice Europske unije ili iz
njih, u jednoj od valuta država članica Europske unije, u iznosu čija
protuvrijednost ne prelazi 50.000,00 eura;

5. Dan prihvata naloga – dan ispunjenja svih
uvjeta koje postavlja banka za izvršenje naloga, uključujući raspoloživost
odgovarajućega financijskog pokrića te informacija koje su potrebne za
izvršenje tog naloga.

IV.

Za transakcije iz točke I. ove odluke
upotrebljavaju se nalozi platnog prometa s inozemstvom, čiji su obvezni
elementi propisani uputom donesenom na temelju ove odluke.

V.

Platni promet s inozemstvom za osobe koje
obavljaju djelatnosti slobodnih zanimanja (odvjetnici, javni bilježnici,
porezni savjetnici, stomatolozi, liječnici, umjetnici i sl.)
te za obrtnike, trgovce pojedince i druge fizičke osobe koje samostalnim radom
obavljaju djelatnost za koju su registrirane, obavlja se na način propisan za
pravne osobe.

VI.

(1) Banka nalogodavca, posrednička banka i banka
korisnika naplate, dužne su izvršiti nalog u punom iznosu, osim ako nalogodavac
nije odredio da troškove izvršenja naloga treba u potpunosti ili djelomično
snositi korisnik naplate.

(2) Banka korisnika naplate ne smije umanjiti
priljev korisniku naplate za troškove vođenja računa prije odobrenja priljeva
sredstava u korist računa korisnika naplate.

MEĐUNARODNE POŠTANSKE
UPUTNICE

VII.

(1) Međunarodnim poštanskim uputnicama rezidenti
mogu primati uplate iz inozemstva po nalogu nerezidenata
te davati naloge za isplate u inozemstvu u korist nerezidenata.
Za izvršenje naloga za isplatu u inozemstvu rezident uplaćuje kune.

(2) Kad se sredstva iz inozemstva uplaćuju u
korist rezidenta međunarodnom poštanskom uputnicom, rezident se može odlučiti
za isplatu u kunama ili u valuti na koju glasi međunarodna poštanska uputnica.

(3) Najveći iznos isplate u inozemstvu
međunarodnom poštanskom uputnicom ne može biti veći od iznosa koji je utvrđen
za iznošenje strane gotovine i čekova u inozemstvo prema propisu donesenom na
temelju Zakona o deviznom poslovanju.

NAPLATE IZ INOZEMSTVA

VIII.

(1) Banka je dužna odmah, a najkasnije sljedeći radni
dan od dana primitka obavijesti o odobrenju sredstava u korist njezina računa u
inozemstvu ili u drugoj banci u zemlji, obavijestiti svoga klijenta korisnika
naplate o priljevu iz inozemstva ili prenijeti sredstava drugoj banci u zemlji,
u skladu s instrukcijama na platnom nalogu.

(2) Dužnost banke iz prethodnog stavka odnosi se
na obavještavanje klijenata koji su pravne osobe ili fizičke osobe iz točke V.
ove odluke, a ostale fizičke osobe korisnike naplate banka je dužna
obavijestiti o priljevu iz inozemstva samo onda kada je iznos naplate iz
inozemstva veći od 12.500 eura.

(3) Ako rezident korisnik naplate utvrdi
netočnost podataka u obavijesti o priljevu iz inozemstva primljenoj od banke,
dužan je odmah, a najkasnije u roku od dva radna dana od primitka obavijesti o
priljevu, banci dostaviti ispravne podatke za izradu izvješća o naplati iz
inozemstva.

(4) Banka korisnika naplate dužna je staviti na
raspolaganje korisniku naplate sredstva dobivena iz inozemstva najkasnije
sljedeći radni dan od dana primitka sredstava ili u roku ugovorenom s
korisnikom naplate.

(5) Banka nije dužna staviti na raspolaganje
korisniku naplate sredstva dobivena realizacijom inozemnog kredita u roku iz
prethodnog stavka ako nisu ispunjeni uvjeti određeni odlukom koja regulira
prikupljanje podataka za potrebe sastavljanja platne bilance, stanja inozemnog
duga i stanja međunarodnih ulaganja.

IX.

Kada iznos naplate prelazi protuvrijednost za
koju se prema Zakonu o sprječavanju pranja novca utvrđuje identitet stranke,
banka mora prije odobravanja priljeva sredstava u korist računa korisnika
naplate ili prijenosa sredstava drugoj banci u zemlji imati podatak o
nazivu/imenu i sjedištu/prebivalištu inozemnog nalogodavca. Ako banka ne može
pribaviti taj podatak, dužna je primljeni iznos vratiti banci pošiljatelja
najkasnije u roku od deset radnih dana od dana primitka naloga.

X.

(1) Kada je korisnik naplate fizička osoba, osim
fizičkih osoba navedenih u točki V. ove odluke, banka može odobriti priljev
sredstava u korist računa ili štednog uloga korisnika naplate ili na njegov
izričit zahtjev isplatiti priljev u gotovini.

(2) Kada je banka izvršila isplatu priljeva u
gotovini, dužna je čuvati dokumente na temelju kojih je identificirala stranku
i isplatne dokumente najmanje pet godina od dana kad je isplata obavljena.

PLAĆANJA U INOZEMSTVO

XI.

Za plaćanje u inozemstvo ili na račun nerezidenta nalogodavac daje banci odgovarajući nalog za
plaćanje koji je ispravan:

– ako sadrži podatke i potpis nalogodavca
propisane uputom donesenom na temelju ove odluke;

– ako mu je priložen dokument na temelju kojeg
se dokazuje obveza i određuje osnova plaćanja i ostali prilozi propisani
uputom;

– ako je za taj nalog u banci osigurano pokriće
u valuti plaćanja.

XII.

(1) Iznimno od odredaba točke XI. ove odluke,
banka s klijentom može pismeno ugovoriti da nalogu za plaćanje nije potrebno
priložiti dokument kojim se dokazuje obveza i određuje osnova plaćanja. U tom
slučaju nalogodavac je dužan čuvati dokumente kojima se dokazuje obveza i
određuje osnova plaćanja u roku i u obliku propisanom stavkom 2. ove točke, te
ih na zahtjev banke ili tijela nadležnih za deviznu kontrolu mora dati na uvid.

(2) Banka odnosno klijent dužni su čuvati naloge
za plaćanje i druge dokumente na temelju kojih su evidentirane promjene na
računima u banci najmanje pet godina nakon isteka godine u kojoj su
evidentirane promjene na računima, u izvornom obliku ili u drugom obliku
podobnom za dokazivanje.

XIII.

Banka je dužna ispravan nalog za plaćanje u
inozemstvo izvršiti s valutom izvršenja plaćanja u inozemstvo najkasnije treći
radni dan od dana prihvata naloga, osim ako nalogodavac nije odredio kasniju
valutu izvršenja plaćanja u inozemstvo.

XIV.

Ako banka nema ugovoren poslovni odnos s
klijentom ili ne želi obaviti platni promet po njegovu nalogu, dužna je
podnesene naloge za plaćanje u inozemstvo vratiti nalogodavcu najkasnije
sljedeći radni dan od dana kada je zaprimila nalog. Banka je dužna istodobno s
vraćenim nalogom vratiti nalogodavcu uplaćeno pokriće, ako nije bilo drugačije
ugovoreno.

OBVEZE BANKE POVEZANE S
TRANSAKCIJAMA MANJEG IZNOSA

XV.

(1) Banka je dužna staviti na raspolaganje
sadašnjim i budućim klijentima, u pisanom obliku ili telekomunikacijskim putem,
na razumljiv način, sljedeće informacije o uvjetima izvršavanja transakcija
manjeg iznosa:

– naznaku koliko je vremena potrebno od
izvršenja naloga za plaćanje u inozemstvo do odobrenja priljeva sredstava u
korist računa institucije korisnika naplate u inozemstvu, pri čemu početak tog
razdoblja mora biti jasno naveden;

– naznaku koliko je vremena potrebno od primitka
sredstava na račun banke do odobrenja sredstava računu korisnika naplate iz
inozemstva;

– način i stopu obračunavanja provizije i ostale
troškove koje plaća klijent banci;

– tečaj koji se primjenjuje pri konverziji
valuta;

– datum valute koji banka primjenjuje;

– postupak koji je klijentu na raspolaganju za
eventualni prigovor na izvršavanje naloga.

(2) Banka je dužna obaviti plaćanje ili obraditi
naplatu naloga za transakciju manjeg iznosa do rokova danih u obavijesti
klijentima.

XVI.

(1) Nakon što su plaćanje ili naplata s osnove
transakcije manjeg iznosa izvršeni, banka je dužna, ako se klijent toga
izričito ne odrekne, pismeno ili telekomunikacijskim putem staviti klijentu na
raspolaganje sljedeće podatke:

– identifikacijski broj transakcije,

– originalni iznos plaćanja ili naplate,

– iznos provizije i drugih troškova koji se
naplaćuju od klijenta,

– tečaj primijenjen pri konverziji u drugu
valutu,

– datum valute,

– šifru osnove naplate.

(2) Kada je nalogodavac odredio da troškove
izvršenja naloga treba u cijelosti ili djelomično snositi korisnik naplate,
banka korisnika naplate je dužna o tome obavijestiti korisnika naplate.

ZAVRŠNE ODREDBE

XVII.

Upute za provedbu ove odluke donijet će guverner
Hrvatske narodne banke.

XVIII.

(1) Danom stupanja na snagu ove odluke prestaje
važiti Odluka o uvjetima i načinu obavljanja platnog prometa s inozemstvom
(»Narodne novine« br. 146/2003. i 176/2004.).

(2) Danom početka primjene ove odluke prestaje
važiti Odluka o načinu obavljanja platnog prometa s inozemstvom (»Narodne
novine« br. 99/1993., 97/1994., 2/1996. i 7/1996.).

XIX.

Ova odluka stupa na snagu osmog dana od dana
objave u »Narodnim novinama«, a primjenjuje se od 1. travnja 2006.

O. br. 670/2005.

Zagreb, 13. srpnja 2005.

Predsjednik Savjeta

Hrvatske narodna banke

guvernerHrvatske narodne banke

**dr****. sc. Željko Rohatinski**, v. r.

Odluka, NN 88/2005-1750